*LĒMUMA PROJEKTS*

**Par projektu** **“Zivju resursu aizsardzība Alūksnes novadā”**

Pamatojoties uz Pašvaldību likuma 10. panta pirmās daļas ievaddaļu, Ministru kabineta 2015. gada 22. decembra noteikumu Nr. 799 “Licencētās makšķerēšanas, vēžošanas un zemūdens medību kārtība” 3. punktu, Ministru kabineta 2010. gada 2. marta noteikumiem Nr. 215 “Noteikumi par valsts atbalsta piešķiršanu zivsaimniecības attīstībai no Zivju fonda finanšu līdzekļiem”, Alūksnes novada pašvaldības domes 2023. gada 31. augusta saistošo noteikumu Nr. 8/2023 “Alūksnes novada pašvaldības iestādes ALJA nolikums” 4.1.2. punktu,

1. Piedalīties projektu konkursā Valsts atbalsta zivsaimniecības attīstībai no Zivju fonda līdzekļiem pasākumā “Zivju resursu aizsardzības pasākumi, ko veic valsts iestādes vai pašvaldības, kuru kompetencē ir zivju resursu aizsardzība (izņemot attiecīgās institūcijas kārtējos izdevumus)” ar projekta pieteikumu“Zivju resursu aizsardzība Alūksnes novadā”.
2. Apstiprināt projekta kopējās izmaksas līdz 2350 EUR (divi tūkstoši trīs simti piecdesmit *euro*), ko sastāda plānotais Zivju fonda finansējums līdz 1800 EUR (viens tūkstotis astoņi simti *euro*) un, projekta atbalsta gadījumā, Alūksnes novada pašvaldības līdzfinansējums līdz 550 EUR (pieci simti piecdesmit *euro*).
3. Projekta atbalsta gadījumā:

3.1. nodrošināt šī lēmuma 2. punktā noteikto Alūksnes novada pašvaldības līdzfinansējumu no Alūksnes novada pašvaldības 2024. gada budžeta līdzekļiem;

3.2. par projekta realizāciju atbildīgo personu noteikt Alūksnes novada pašvaldības iestādes “ALJA” vadītāju Māri LIETUVIETI.